Myndina tók Nanna Navntoft þegar rússneski risakafbáturinn fór undir dönsku Stórabeltisbrúna . Um þessar mundir er stærsti kjarnorkukafbátur heims , rússneski kafbáturinn Dmitri Donskoj , á siglingu norður með strönd Noregs eftir að hafa tekið þátt í flotasýningu í St. Pétursborg . Kafbáturinn er 172 metra langur og getur borið allt að 200 kjarnaodda . Hann er knúinn af tveimur gömlum kjarnakljúfum og siglir ofansjávar . Í norska ríkisútvarpinu , NRK , var mánudaginn 7. ágúst rætt við Astrid Liland , deildarstjóra í Statens Strålevern , norsku geislavörnunum , sem segir að ferðir kafbáta svipuðum þessum séu ekki lengur sjaldgæfar . „ Við höfum orðið vör við tíðari ferðir kjarnorkukafbáta undan ströndum Noregs – bæði koma bandamenn í heimsókn og einnig er um að ræða rússneska kafbáta sem sigla með strönd landsins allt suður til Bretlandseyja , “ segir Liland . Norsk yfirvöld óttast að fjölgun kjarnorkukafbáta við strendur landsins auki hættuna á kjarnorkuslysum og þess vegna vilja þau hefja dreifingu á joð-töflum til stærri hluta landsmanna en áður . Norska ríkisútvarpið segir að starfshópur hafi verið settur á laggirnar til að kanna hvernig best sé að miðla joð-töflunum til markhópsins en í honum eru börn og unglingar undir 18 ára aldri og konur með börn á brjósti . Talið er að töflurnar dragi úr líkum á krabbameini í skjaldkirtli markhópsins . Til að töflurnar virki ber að taka þær innan fáeinna klukkustunda eftir að dreifing á geislavirku joði kann að hafa orðið . Í vöruhúsi í Osló eru um þessar mundir 43 bretti með þremur milljónum joð-taflna . Eru þær hluti viðbúnaðar norskra yfirvalda gegn geislavirkni . Þessum töflum á að dreifa um byggðir landsins . Ferðir kafbáta og fjölgun þeirra er ekki það eina sem hefur hvatt norsku geislavarnirnar til að auka aðgæslu og forvarnir heldur einnig gömul kjarnorkuver víða í Evrópu auk vaxandi spenna milli Rússa og vestrænna þjóða segir NRK .